
ВЕТЕРА
Електронен вестник на 

НПГВМ „Проф. д-р Димитър Димов“

гр. Ловеч, община Ловеч, област Ловеч
                   Брой 1, май 2023 година, разпространява се с препоръчителна цена 1.00 лв.


Нашето училище

През 1946 г. с  решение на Министерски съвет в Ловеч е създадено средно специално училище за преработка и консервиране на хранителни продукти от животински произход. 

В периода  1949 до 1950 година училището се трансформира във ветеринарно-техническо училище с прием  след 9 клас  и продължителност   на обучение 2 години.

В Техникум по ветеринарна медицина с прием след 7 клас се преобразува в периода 1951-1952 г., а патрон на училището  става Адалберт Антонов Малчика.  В учебния  план се включват предимно ветеринарномедицински клинични дисциплини.

През 1956 г. започва изграждане на  учебно-опитна база, в която и до днес в реални условия се провежда учебната практиката на учениците.

С решение на Министерството на образованието през 2003 г.  Ветеринарномедицинският техникум е преобразуван в Професионална гимназия по ветеринарна медицина и носи името на проф. д-р Димитър Димов - известен учен в областта на ветеринарната медицина, професор по анатомия и хистология.

През 2017 година Министерският съвет обявява гимназията за Национална професионална гимназия по ветеринарна медицина „Проф. д-р Димитър Димов“. Училището обучава ученици от 14 области на страната и се утвърждава  като учебно заведение с висок авторитет, капацитет и значимост
В 10 паралелки се обучават 260 ученици в две направления: „Ветеринарна медицина“ и  „Хранителни технологии“.
От 2017 г. училището е иновативно, а през 2022 г. получава Акредитация по програма Еразъм.

Тази година завършва първият випуск ученици в дуална форма на обучение, при която те имат възможност да „учат чрез работа“. 

За интелектуалното, емоционално, социално и физическо развитие и подкрепата  на всеки ученик в съответствие с възрастта,  способностите и интересите му в училището са сформирани 5 клуба по интереси: „Занимателна анатомия“, „Кинология“, „Хранителни технологии“, „Арт клуб“, „Онлайн реклама и социални медии“. 
В рамките на НП „Заедно в изкуствата и спорта“ функционират отбор по футбол – момчета и отбор по волейбол – момичета, както и танцов ансамбъл и музикална група „Ветера бенд“.
НПГВМ разполага със собствено ученическо общежитие и стол за хранене.

Учениците за нашето училище:

„Ветеринарният е моята сбъдната детска мечта“ – Денислав Димитров, 8 клас
„В това училище намерих истински приятели и се научих на отговорност, самостоятелност и целеустременост“ – Илина Павлова, 11 клас
„Гордея се, че училището създава специалисти, които се грижат за здравето на животните и помагат на човечеството“ – Иван Иванов, 9 клас

Ученическото самоуправление
Как е организирано ученическото самоуправление в нашето училище? На този въпрос ни отговори г-жа Даниела Тодорова, училищен психолог: 

В началото на всяка учебна година в НПГВМ „Проф. Д-р Димитър Димов“ в час на класа се провежда общо събрание на паралелката за избор на ученически съвет, състоящ се от трима ученици. Избраният председател на ученическия съвет на паралелката участва в Общо събрание на училището, включващо всички представители на паралелките от VIII до XII клас. На общото събрание се избира Ученически съвет на НПГВМ.
През месец март нашето училище е включено в НИ „Управляваме училището с ученическо самоуправление“. 
Моделът на организация на ученическото самоуправление в НПГВМ е следният:

Във всяка паралелка през м. март се проведоха нови избори и се формираха УСП от пет ученици. Разширихме и новия състав на УСУ. Общият брой на учениците в него е 46. На проведено общо събрание на членовете на УСП от всички паралелки през месец март се гласува ново ръководство на УСУ на НПГВМ с председател Михаела Богомилова, 9 клас.
На ниво УСП  и УСУ сформирахме следните комисии: 1. Учебна дейност; 2. Трудова дейност; 3. Организационна дейност; 4. Културни, информационни и творчески дейности; 5. Спорт, здраве и отдих. 
Всеки отговорник на комисия от УСП и УСУ си сформира екип като броя на членовете е по негово решение.
Гласува се решение екипите на УСП съвместно с класен ръководител да обсъждат предложени дейности в края на месеца. В началото на следващия месец се свиква УСУ и се обсъждат предложените от УСП инициативи. С взетите решения се запознава ръководството на НПГВМ и учителите.

Създавайки тази организация на ученическо самоуправление, в училище за два месеца се реализираха дейностите, представени на страниците на вестника.

Ученическият съвет на НПГВМ е включен и в Обществено-консултативния съвет по училищни политики към Областния управител на Област Ловеч.
Мисли за ученическото самоуправление;
„За мен ученическото самоуправление е всяка форма на участие и организиране на събития от учениците, най-често в училище. То се осъществява чрез нашите ученически структури“- Дарина, 9 клас.
„Със свободата да се организираме и участваме, ние развиваме социалните си умения, работата в екип, лидерските си качества и най-важното – личната си отговорност. Като главна заинтересована страна в процесите на вземане на решения, това ни прави обективни и ни стимулира да развиваме средата си, а не да я разрушим.“ Гергана, 11 клас

  
„Чрез формите на ученическото участие се създава позитивна образователна среда в училище“- Никол, 8 клас
Правила на Ученическия съвет на училището;
· Да работим в екип

· Да се изслушваме

· Да си разпределяме задачите

· Да обсъждаме конструктивно идеите си

· Да си помагаме

· Да търсим съмишленици

· Да изказваме свободно мнението си

file:///C:/Users/User/Downloads/samoupravlenie_eBook_v2-6.pdf  

Организационна дейност
На следващите страници представяме няколко инициативи от  „ Добрите практики на Ветера“.
Целта е да  опишем и популяризираме ефективни, приобщаващи и устойчиви дейности и практики в категориите: учебна дейност; трудова дейност и екология; културни, информационни и творчески дейности; спорт, здраве и отдих. 
Включването на Национална професионална гимназия по ветеринарна медицина в Националната инициатива „Управляваме училището с ученическо самоуправление“ има за цел определянето и внедряването на новости в дейността на училищната ни организация, чрез формите на ученическо участие и самоуправление. Участието в проекти и инициативи днес се превръща в основен инструмент за развитие на нашето училище. Учители, ученици и родители са запознати с инициативата.
 Инж. Цветанов обособи раздел „Управляваме училището с ученическо самоуправление“ в сайта на училището. 

https://npgvm-lovech.com/proekti/10-upravlyavame-uchilishteto-s-uchenichesko-samoupravlenie.html
Участие в „Мрежата на активистите“
За реализиране на идеята за ученическо самоуправление и активно отношение към този процес  ни е необходимо да  придобием  умения за генериране на идеи, планиране, организиране и осъществяване на различни инициативи и формирането на лидерски умения. 

В този смисъл изключително полезно беше участието на представители на УСУ от 24 до 26-ти март в “Мрежата на активистите” заедно с други ученици и студенти. Обучението се състоя в Международен младежки център Стара Загора, а въвлечените бяха представители от Национален младежки форум, участници от Стара Загора и различни краища на страната.

В програмата на тридневното ни обучение се запознахме с ролята на активиста, разликата между активизма и гражданския активизъм. Минахме през различни сесии, като започнахме с идентифициране на собствената си мотивация за мисия и кауза. Получихме насоки за разработването на своя собствена кампания и проектирахме заедно нейните фази и етапи на провеждане. Събитието е част от поредицата “Мрежата на активистите”, която има за цел да вдъхнови и подпомогне младежкото и гражданско участие при предстоящите европейски избори, да напомни за необходимостта от разпознаване на проблеми и да провокира инициативността на младите за тяхното разрешаване. Беше забавно и много полезно за бъдещата ни организационна работа.
https://nmf.bg/kakwo-se-sluchi-na-obuchenieto-mrejata-na…/

Нашите инициативи
На 05.04.2023 г.  организирахме благотворителен базар от УСУ на НПГВМ ,,Проф. д-р Д. Димов”. 

Събраните средства от базара предоставихме на Обществено-консултативния съвет по училищни политики  под формата на дарение за реализиране и  подпомагане на младежки инициативи.
Благодарим Ви за подкрепата, разбирането и съпричастността!

Учебна дейност

Срещата на Келвин с Целзий и „страданието“ на глаголното лице

По инициатива на г-жа Велислава Вътова, учител по български език и литература, и г-жа Камелия Калчева, учител по физика и астрономия и със съдействието на УСП отбелязахме деня на  числото Пи. На 14.03.2023 г., в НПГВМ „Проф. д-р Димитър Димов“, гр. Ловеч, си дадоха среща „Целзий, Келвин и страданието на глаголното лице“ в един бинарен урок по физика и български език в 8 клас. Знанията на осмокласниците върху страдателния залог като един от специфичните морфологични маркери на научния стил проличаха в урок за топлинното движение на градивните частици и връзката между температурните скали на Целзий и Келвин.

Преобразуването на температурите от Целзий в Келвин, както и преобразуването на формите на глагола от деятелен в страдателен залог, се оказаха лесна задача за съучениците ни благодарение на подготвените от учителките и УСП игрови дейности с помощта на  платформите learningapps.org и wordwall.net. 

Осмокласниците успешно овладяха прилагането на специфичната функция на залога в речевата практика и в научния стил.
Математика и патология – неочаквано добра комбинация
На 26 април в НПГВМ участвахме в  иновативен STEM урок под наслов ,,Математиката през очите на Патологията". Целта на урока беше учениците да придобият практически умения при изписване на рецепти. Бяха включени иновативни методи на преподаване като 3D принтиране и zSPACE технология, както и занимателни игри. Математика и Патология се срещнаха в “неочаквано добра комбинация” в този практически СТЕМ урок на опитния ни учител г-жа Светла Цочева и младата, амбициозна д-р Евелина Николова. 

В дозата е отровата и лекарството - това разбраха нашите съученици, като придобиха практични умения за смятане на дози и изписване на рецепти. В този урок котките бяха в главната роля на пациенти.

.

(НЕ)ВЪЗМОЖНИТЕ ПРЕСЕЧНИ ТОЧКИ

Пътуване с луксозния Ориент експрес през цяла Европа ни предложиха на 27 април учениците от 11  клас, Мая Величкова – преподавател по БЕЛ и инж. Сийка Динкова - хранителни технологии. Ретроспекция на книги и филми, като “Дракула”, “Убийство в Ориент експрес” и други ни потопиха в магията на времето, като чудесно се свързаха със задачата за пунктуационната норма. Дискусия за пътуващите из Европа четири типажа, изиграни прекрасно от учениците в  класа, даде много теми за размисъл. От вагон ресторанта инж. Динкова умело премина през европейските градове, спирки на влака с техните типични сладкарски произведения: Виена - торта САХЕР, Париж - кроасани и т.н. Историите им бяха доста интригуващи, а вкусовете им божествени.
Трудова дейност и екология

С грижа за пчелите и опазване на околната среда

С мисъл за природата и във връзка с Деня на земята, по предложение на ученици от УС към НПГВМ организирахме редица инициативи с екологична насоченост. Част от тях бяха свързани със засаждането на медоносни растения с цел опазване на пчелите и подпомагане тяхното оцеляване. Пчелите и изчезването им се оказа глобален проблем пряко свързан с измененията в природата и използването на различни химически препарати и пестициди. Затова засадихме лавандула, невен и други растения в двора на училището. Тази инициатива ни провокира да бъдем партньори по международен проект, който включва създаването и използването на документални филми с цел запознаване на учениците с глобален, социален проблем. Затова филмът, който ще въздейства върху младите хора ще е пряко свързан с причините, застрашаващи изчезването на пчелите.
 Друга инициатива, по предложение на председателя на УС към НПГВМ и членовете, бе провеждането на почистване площите около училището и нашето ученическо общежитие. Нашите съученици се включиха в почистване на зелените пространства, както и пресаждане на саксийните цветя в училището.

Събираме отпадъци и рециклираме

Във връзка с Международния ден на водата и съвместно с Местната комисия за борба срещу противообществените прояви на малолетни и непълнолетни към община Ловеч УСУ към НПГВМ се включи към екоинициативата за събиране и предаване на пластмасови бутилки и кенчета. В средата на м. април бяха предадени  отпадъците, а НПГВМ е едно от  училищата с най-много събрани.

.

В помощ на ЗООПАРК – Ловеч, втория по големина в България
От началото на месец май  до средата на месеца ученици участваха в  почистване и боядисване на загражденията на различни животни в Зоопарк, гр. Ловеч. Те бяха  ръководени от д-р Станков, директор на зоопарка, и преподавателите в НПГВМ д-р Николова, д-р Николов, д-р Печева. Инициативата е по предложение на учениците от 11 клас като дейност на ученическото самоуправление. Възпитаниците на гимназията активно участваха в подобряване и обогатяване на обитаваните от животните пространства и парковата част на зоопарка. Боядисаха  част от огражденията на животните и  почистиха около тях. На следващ етап са засадиха множество дръвчета от различни видове. Участвахме при приготвянето и разпределението на хранителните дажби за животните. Много интересно беше и участието при изпълнението на профилактично обезпаразитяване на бизони, лъвове, сибирски тигър, елен лопатар, благороден елен и богатото разнообразие на екзотични птици. По предложение на д-р Станков бъдещите ветеринари участваха в дезинфекция на клиниката към зоопарка, подготовката на операционно поле и асистенция при извършване на някои манипулации. Това обогати опита на бъдещите ветеринарни лекари.

Със сърце, разбиране и емпатия към хората в неравностойно положение
В инициативата „Готварска работилница” се срещнаха учениците от осми клас на НПГВМ и деца от Центъра за настаняване от семеен тип за деца и младежи с увреждания „Надежда и любов”. Социалната услуга се управлява от сдружение „Граждански инициативи”, гр. Ловеч. Всъщност децата с увреждания, както всички други деца, искат да са обичани, похвалени, да се чувстват полезни и сигурни. Моралната и емоционална подкрепа в процеса на работа с тях ги прави по-силни, уверени и задоволява тяхната потребност да общуват. Нашите съученици ги обградиха с любов, внимание и грижа. Съвместната дейност между учениците и децата от центъра даде „вкусен“ резултат – изработване на сладки  и осигури  позитивна атмосфера и  равен шанс за развитие и творчество. Всички участници от осми клас и техният ръководител инж. Динкова вложиха професионална и човешка енергия за реализация на инициативата. Децата от центъра имаха възможност, участвайки в обща дейност, да развиват своите познавателни, поведенчески и творчески умения. Те създадоха нови приятелства, които ще продължат и в бъдеще срещи

Културни, информационни и творчески дейности
Възторжена театрална публика

По идея на УС към НПГВМ в гимназията се създаде традиция поне веднъж месечно ученици да посещават постановките на Драматичен  театър - Ловеч. И за да  я спазим, на 19 април ученици от 8, 9 и 10 клас посетиха театралната постановка „Дванадесетте стола“, която е под драматизацията и режисурата на Дамян Тенев.

С любов към изкуството и народните танци 

На танцовия фестивал в гр. Ябланица на 15 май 2023 г. нашата танцова формация към ученически съвет вдигна градуса на публиката със своето изпълнение и заслужено спечели грамота и медал. Най-важното признание остава това на публиката, която не е спестила похвалата си към нашите танцьори с ръководител Стефан Иванов:
"Особено вълнение предизвика блок-програмата на Танцова формация "Слънце" към Националната гимназия по ветеринарна медицина в град Ловеч. Те спечелиха сърцата и овациите на всички присъстващи на събитието"- г-н Иванов.

 За книгите с любов

По повод предстоящия празник на българската книжовност и писменост и кампанията на насърчаване на детското четене Михаела Богомилова от 9 клас - Председател на Ученически съвет при Национална гимназия по ветеринарна медицина чете приказки на децата от подготвителна група в ДГ „Първи юни“. Инициативата е организирана от учениците от 9 клас на училището. Те избраха и закупиха книжките, които подариха на децата. Четенето се проведе в двора на детската градина. Човек обича ли да чете, може да го направи навсякъде. Любовта към четенето се формира в семейството, развива се в детската градина и училището. Едва ли има идеално място за четене. Нужно е да се настаним удобно и да се пренесем в света на приказките.

Учениците от УСУ споделиха: „Щастливи сме от това, което направихме и се радваме, че ще подарим усмивки на децата. Книгата е един от най-добрите подаръци за всяко дете, защото е способна да го пренесе във вълшебни светове.“

Ветера бенд
Създадената по инициатива на трима ученици от 9 А клас (Теодор Джабраилов, София Иванова и Мартин Русенов) музикална група „ВЕТЕРА БЕНД“ създава нова традиция в гимназията ни и бързо спечели сърцата на всички – и ученици, и учители. Бендът се включи и в програмата на училището за изпращане на абитуриентите ни  випуск 2023, което се проведе на 16.05.2023 г., с нова тематична песен.  

Спорт, здраве и отдих

Спорт и физическа активност
Г-н Пенев, нашият млад учител по физическо възпитание и спорт, ни сподели следното: „Социалните функции на спорта в училище стават все повече и по-важни.  Спорта трябва да го използваме като средство за приемане и развиване на умения за живот, като начин за социална интеграция, като средство за изграждане на по-здрав, по-съзнателен и отговорен начин на живот за себе си и за другите. Спортът трябва да се разглежда и в по-голям мащаб, не само като физическа активност, а като инструмент за развитие на младежта. Спортните дейности помагат на учениците да придобиват умения, които биха им послужили за цял живот и биха им позволили да постигнат своите лични цели по-добре, а впоследствие и обществените такива.

Спортът в училище е важен за изграждането на здравословни навици. Модерното и качествено физическо възпитание е от ключово значение за изграждането на хармоничен начин на живот, включващ редовна физическа активност и здравословно развитие.“
Участието на училището в инициативата за ученическо самоуправление е едно спортно приключение, с помощта на което се обогатява и разнообразява спортният ни живот. Не всеки ученик обича да спортува, но всеки ученик се нуждае от движение. С разнообразната спортна дейност всеки възпитаник на училището може да намери своя спорт и да се почувства пълноценен, активен и жизнен. Училището разполага с модерен физкултурен салон, фитнес зала и спортно игрище.

Физическата активност на учениците покрива спектър от дейности, включително училищно първенство по футбол, училищен турнир по тенис на маса и туристически поход.
Значимите ни спортни успехи
Тази година отборът по волейбол на момичетата от НПГВМ  донесе две купи от общинските състезания през месец май. Отборът на г-н Ивайло Пенев бе подкрепен от Ученическия съвет. Въодушевената агитка на феновете от десети клас, организирана с помощта на Ученическите съвети на паралелките от 8, 9 и 10 клас, оказа важна подкрепа на отбора. 

Волейболистките на НПГВМ се представиха отлично и поставиха две нови купи във вече тясната витрина на училището. При възрастова група 13 – 15 години, където дебют направиха три осмокласнички, заехме второ място. Момичетата от 11 и 12 клас се класираха
първи и заслужиха правото си да играят на областния етап от състезанията
Здравословен начин на живот
По предложение на участниците в ученическия съвет на 26 май  се проведе среща с представители на РЗИ- Ловеч във връзка с  Деня на борбата с тютюнопушенето. Представена беше презентация, а след нея дискутирахме така актуалната тема за здравословното хранене.
Инспекторите от РЗИ изчислиха с помощта на „умен“ кантар теглото, подкожната мазнина, триглицеридите и мускулната маса на учениците, които пожелаха. Създадоха и ни предоставиха примерно здравословно дневно и седмично меню.

Съучастници на ученическото самоуправление

Ръководството на училището
Директор на НПГВМ Ловеч е г-жа Габриела Георгиева, която е носител на наградите: „Учител на годината“ – 2017 г., „Директор на годината“ – 2017 г.; Почетна земеделска грамота за доказан принос за възраждане и развитие на българското земеделие; Почетно отличие „Неофит Рилски“ – 2017 г.;      Плакет на Президента на Република България; Грамота за високо професионална дейност в системата на средното образование - 2023 г. от РУО, гр. Ловеч.
Заместник директор на училището по учебно-производствена дейност е г-жа Бетина Пенева.

Учителите 
Преподавателите ни са нашите съмишленици в идеите ни и тяхното осъществяване. Подкрепата им, съветите и помощта им са от най-голямо значение за нас при изграждането ни като мислещи млади хора с активна гражданска позиция.

Разбира се, тук от първостепенна важност за бъдещата ни реализация е и учебният процес и усвоените знания. Обучението в нашата гимназия се води от квалифицирани и с богат педагогически опит учители. Тук работят четиринадесет учители по общообразователна подготовка. Учебните предмети по професионална подготовка се преподават от  петима доктори по ветеринарна медицина и трима инженери. В училището работят училищен психолог и образователен медиатор. Ученици и учители съвместно работим по училищни, общински, национални и международни проекти, което позволява да се разгърне богата извънкласна дейност.
Спечелихме местни партньори за бъдещи инициативи
За нас като участници в ученическото самоуправление в НПГВМ „Проф. д-р Димитър Димов“ е особено важно, че спечелихме приятели и съмишленици в лицето на различни институции и личности в град Ловеч. В резултат на проведените съвместни инициативи създадохме сътрудничество с местни институции: Община Ловеч; Зоопарк, гр. Ловеч; Сдружение „Граждански инициативи“; ДГ „Първи юни“. Благодарим за подкрепата! Вярваме и знаем, че партньорствата ще продължат и в бъдещи съвместни дейности!
Нашите родители

„Когато виждаш удовлетворението от сбъдването на  мечтите в очите на детето си и когато то само има възможност да участва в управлението на „своето“ училище, аз съм спокоен родител за неговата бъдеща реализация“ – Иваничка Маринова, родител 
В днешно време понякога ролята на учител можем да видим и в децата ни... Сегашното поколение е креативно и по-развито технологично, отколкото ние, техните родители и учители сме били някога. Училището е едно такова поле и точно там е мястото, в което да се приветстват техните добри идеи, те да бъдат поощрявани и подкрепяни за тяхното осъществяване! Едно такова училище е училището, в което учи моето дете! Учениците  организират различни дейности като благотворителни базари и други културни мероприятия, като техните идеи са обсъждани с учителите им! Най-прекрасно е, когато в очите им накрая виждаме гордост и удовлетворение от свършената работа! По този начин ние можем да бъдем сигурни, че занапред в живота си тези млади деца ще бъдат отговорни към всяка една задача, която им бъде възложена! – Надежда Вътева, родител

За дарения, пожертвования и спонсорство в полза на ученическото самоуправление се обръщайте към финансовия отговорник на  Ученическия съвет на НПГВМ – Петър Попин *popinpetr445@gmail.com*
Средствата от възмездното разпространение на вестника се набират и разпределят между структурите на ученическото самоуправление в училището, за да се използват за реализация на планираните организационни и творчески дейности на ученическото самоуправление.

